Kepa Peñagarikano

Kepa Peñagarikano Arteaga, pilota arloan Peñagarikano deituraz ezaguna (Azpeitia, Gipuzkoa, 1981eko otsailaren 27a) esku huskako pilotari profesional ohia da. Atzelari jokatzen zuen, Asegarcerekin lehenik (2001–2011), Asperekin gero (2011–2014). Estatistika ofizialek diotenez, 1,91 metro luze da, eta 93 kilo pisatzen zuen. Profesionaletako estreinako partida 2001eko uztailaren 6an jokatu zuen, Azpeitiko Izarraitz pilotalekuan. Azken partida ere hantxe jokatu zuen, 2014ko uztailaren 31n. Joko molde klasikoa zuen, serioa, pilota bildu eta ezker paretara asko inguratzekoa, segurua, hala eskuinez nola ezkerrez behetiko postura bikainekoa; oso gutxitan sartzen zen airez.

Ahal handiko pilotaria, gorakada handia egin zuen bere ibilbideko lehen bi urtean, eta 2003a izan zuen urterik hoberena: Binakako Txapelketa Nagusian sartu zen, Mikel Unanue aurrelaria lagun, eta bigarren mailako buruz burukoa irabazi zuen. Gero, ordea, ez zuen gorago egin eta maila horri eusten ere lanak izan zituen: erregulartasunik ez zuen, partida askotan ez zuen pilota batere gozatzen, ez zuen pilota behar bezain atzeraino jotzen. Horregatik, 2011n, Asegarcerekiko kontratua bukatuta, puntako pilota enpresak utzi eta Garferekin kontratua egitekotan izan zen; Aspek, ordea, aukera eman zion, eta, barneratuak zituen hainbat akats zuzenduta, geroztik oso txukun aritu zen, erregulartasun handiz bere maila ematen, nahiz eta goren-goreneko atzelaria ez izan. Hamahiru urtez pilotalekuetan jardun eta gero, 2014ko uztailaren 31n utzi zion profesional izateari.

Babesku izeneko eskularruaren sortzaileetako bat da: 2007an asmatutako babesgarri bat da, esku huska pilotan aritzean eskuak min har ez dezan. Aratz Mendizabal pilotariarekin batera Bostesku enpresa sortuta, babeskuaren hainbat ale saldu zituzten. 2012an, babeskuaren bertsio eboluzionatu bat homologatu zuen Euskal Pilotaren Nazioarteko Federakuntzak.

Erreferentziak

Kanpo estekak 
 Kepa Peñagarikanoren fitxa, Aspe enpresaren webgunean.

Gipuzkoako pilotariak
Gipuzkoako enpresaburuak
Azpeitiarrak
Aspeko pilotariak
Baiko Pilotako pilotariak